Simple Random Number Generation - CodeProject 12,503,080 members (62,074 online)
397.3K views14.5K downloads166 bookmarked
Last Visit: 31-Dec-99 18:00 Last Update: 25-Sep-16 23:57Refresh12 Next » Reserwebank het genoeg skietgoed om rentekoerse te verlaag | Maroela Media
Die Suid-Afrikaanse Reserwebank (SARB) se monetêre beleidskomitee (MBK) vergader hierdie week vir die vierde keer vanjaar om te beraadslaag oor die moontlikheid om ’n verandering in monetêre beleid in werking te stel. Die konsensusverwagting onder ontleders sowel as die leiding oor rentekoerse wat die finansiële markte verskaf, dui op ’n sterk moontlikheid dat die repokoers met 25 basispunte tot 6,50% verlaag sal word wanneer die SARB op Donderdag sy beslissing oor rentekoerse bekendmaak.
Die rasionaal agter dié toeskietliker retoriek is tweeledig van aard. In die eerste plek gaan groeivooruitsigte wêreldwyd geleidelik agteruit namate die internasionale sakesiklus volwassenheid bereik, terwyl die voortslepende handelsoorloë groter risiko’s vir mediumtermyngroei meebring. Tweedens bly inflasierisiko’s gedemp en in lande soos Amerika bly inflasionêre druk matig, ondanks ’n deurlopende afname in die werkloosheidkoers. Dié ontwikkelings is van deurslaggewende belang vir ontluikende markte se ekonomieë, wat uiters blootgestel is aan veranderings in die wêreldwye ekonomiese dinamika en sentrale banke se beleid.
Inflasie speel ’n sleutelrol in hierdie besluitnemingsproses, gegewe die SARB se hoofmandaat om “prysbestendigheid te behaal en te handhaaf ter wille van gebalanseerde en volhoubare ekonomiese groei in Suid-Afrika”.
Impak van stygings van niediskresionêre pryse
’n Noemenswaardige tendens wat in onlangse kwartale opgemerk is, is hoe die stygende koste van niediskresionêre pryse huishoudelike begrotings onder druk geplaas het eerder as om oorhoofse inflasie op te stoot.
Dié niediskresionêre goedere sluit gereguleerde pryse se inflasie in, soos elektrisiteit en water, wat verskeie jare reeds voortdurend ver bokant oorkoepelende verbruikersprysindeks (VPI) boer. Belastingverhogings is nog ŉ voorbeeld van hoe gereguleerde pryse op huishoudings afgedwing word en die reële besteebare inkomste, wat beskikbaar is om op diskresionêre of luukse goedere uit te gee, wegkalwe.
In ’n omgewing waar koste styg en die arbeidsmark onder aansienlike druk verkeer, is sakeondernemings verplig om winsmarges te verklein ten einde verkoopsvolumes te beskerm. Intussen bly die algemene groei-omgewing besonder swak, soos blyk uit die skerp daling in BBP in die eerste kwartaal vanjaar.
Teen dié agtergrond van swak binnelandse groei en die trae gemiddelde vraag, het die onderliggende inflasiedruk vir minstens die afgelope agtien maande konsekwent taamlik ver onderkant die SARB se middelste teikenband van 4,5% vasgesteek. Terselfdertyd het die SARB ’n sterk boodskap aan die mark gestuur dat die bank daartoe verbind bly om ’n omgewing te skep waarin prysbestendigheid die botoon voer en die beleidskomitee het sy visier op ’n inflasiekoers van 4,5% – in die middel van die teikenband vir inflasie van tussen 3% en 6%.
Gedempte inflasie het intussen gehelp om die mediumtermyninflasieverwagtinge van ontleders, sakelui en vakbondbeamptes te anker, soos weerspieël in die Buro vir Ekonomiese Ondersoek se peiling oor inflasieverwagtinge.
Die SARB het ŉ klompie kwartale gelede ’n kwartaallikse projeksiemodel bekendgestel en sedertdien aangedui watter beleidkoerse deur dié model voorspel word.
Die betekenisvolle verandering tydens die MBK se vergadering in Mei het dus nie onopgemerk verbygegaan nie. Die kwartaallikse projeksiemodel se voorspelde beleidsaanpassings het spesifiek aangedui dat rentekoerse teen die einde van die eerste kwartaal van 2020 met 25 basispunte verlaag sal word, teenoor die voorspelling in Maart van ŉ verhoging teen einde 2019.
Ter afsluiting, die interne en eksterne dinamika is bevorderlik vir ŉ verlaging in rentekoerse by die MBK se vergadering in Julie, veral aangesien die SARB reeds by sy vergadering in Mei ’n toeskietliker houding laat blyk het. Faktore soos ’n sterk vertoning deur die rand en laer oliepryse ondersteun dié siening.
Of ’n marginale rentekoersverlaging van 25 basispunte die binnelandse ekonomie hoegenaamd sal stimuleer is egter ’n ope vraag, aangesien die faktore wat ekonomiese groei aan bande lê, hoogs struktureel van aard is
Met alles se pryse op winkel rakke wat die afgelope jaar vedubbel het en brandstof pryse wat hemel hoog is spandeer ons ons geld NET op die nodigste.Alle luukshede se aankoop is lank reeds gestaak.Dit het ‘n groot besparing op ons kruideniersware te weeg gebring.Maar elektrisiteitskostes en brandstof bly ‘n kopseer.
Met rente koerse wat bly daal beteken dit vir my as pensioenaris dat my rente inkomste met die volgende belegging van my pensioengeldjie gaan krimp so ons gaan net NOG minder koop en minder ry.Uiteet nou en dan is ook een van die “luukse” dinge wat nie meer plaasvind nie.So ja,ons koop die nodigste en besoek winkels bitter min.